Poliisin tuore tilasto ylinopeusrangaistuksista ikäryhmittäin romuttaa osin myytin nuorista autoilijoista hurjastelijoina ja aikuisista nopeusrajoitusten noudattajina.

Nimittäin eniten rangaistuksia ylinopeuksista (huomautuksia, rikesakkoja, sakkoja) kirjautui viime vuonna 50-54 -vuotiaille, niin miehille kuin naisille (kts. taulukko). 20-24 -vuotiaat mies- ja naiskuljettajat kärähtivät ylinopeudesta puolet heitä harvemmin. Siitä eteenpäin ylinopeuskäryt nousevat ikäryhmä ikäryhmältä saavuttaaksen maksiminsa viisikymppisenä.

Yhtä lailla kärymäärät kääntyvät laskuun 55 ikävuodesta eteenpäin ja vähentyvät iän karttuessa koko ajan. Seitsenkymppiset miehet saivat viime vuonna ylinopeuspostia poliisilta lähes yhtä paljon kuin kaksikymppisetkin. Naiskuljettajissa kuvio on kuta kuinkin samanlainen.

Yle Uutisgrafiikka

Enemmän ajoa, enemmän käryjä

Aikuisten muita mustempi ylinopeustilasto selittyy pitkälti ajokilometreillä. Liikenneviraston tuoreen tutkimuksen mukaan niin miehet kuin naiset ajavat eniten autoa 35-54 -vuotiaina: miehet keskimäärin 16 200 kilmetriä vuodessa, naiset 8 900 kilometriä vuodessa. 18-34 -ikäisillä miehillä vuotuiset ajot jäivät 11 300 kilometriin, naisilla 7 400:an. Siis: mitä enemmän kilometrejä, sitä enemmän ylinopeuskäryjä. Ajokilometreihin suhteutettuna nuoret miesautoilijat väläyttivät kameratolppaa aika lailla samaan tahtiin varttuneempien kanssa. Naisilla kärymäärät kasvoivat iän karttuessa jonkin verran nopeammin kuin ajokilometrit.

Miesten ja naisen välinen ero ajokilometreissä selittää myös pitkälti miesten selvästi naisia suuremman ylinopeuskärymäärän: mitä enemmän kilometrejä, sitä enemmän sakkoja ja huomautuksia.

Miehille kirjoitettiin viiime vuonna 374 000 ylinopeusrangaistusta, naisille 170 000. Yli 6000:n sukupuolitiedot puuttuvat. Yhteensä ylinopeuskäryjä oli viime vuonna 550 000.

Sakkolauantai

Viikonpäivistä vilkkain ylinopeuspäivä on lauantai ja hiljaisin maanantai. Vuorokaudenajoista tiuhimmin kameratolppa välähtää kello 14-15 ja harvimmin kolmelta aamuyöllä.

– Kaikista eniten ylinopeuksia mitataan sunnuntai-iltapäivisin kello 15-16. Silloin on yllättävän paljon liikennettä, sanoo Poliisin liikenneturvallisuuskeskuksen johtaja, ylikomisario Dennis Pasterstein.

Sunnuntaiajelu ei siis tilastojen valossa tarkoitakaan leppoisaa cruisailua, vaan sakkoajelua.